b'\n_START_ARTICLE_\nInuit Tapiriit Kanatami\n_START_PARAGRAPH_\nInuit Tapiriit Kanatami (inuktitutiksi \xe1\x90\x83\xe1\x93\x84\xe1\x90\x83\xe1\x91\xa6 \xe1\x91\x95\xe1\x90\xb1\xe1\x95\x87\xe1\x91\xa6 \xe1\x91\xb2\xe1\x93\x87\xe1\x91\x95\xe1\x92\xa5) on Kanadassa toimiva j\xc3\xa4rjest\xc3\xb6, joka edustaa yli 50\xc2\xa0400:aa inuittia. Se on perustettu vuonna 1971 Inuit Brotherhood -j\xc3\xa4rjest\xc3\xb6n seuraajaksi._NEWLINE_Inuit Tapiriit Kanatami edustaa inuitteja, jotka asuvat Kanadassa nelj\xc3\xa4ll\xc3\xa4 eri alueella: Labradorissa, Nunavikin alueella Qu\xc3\xa9beciss\xc3\xa4, Nunavutissa ja Inuvialuitin alueella Luoteisterritorioissa. J\xc3\xa4rjest\xc3\xb6n tavoitteena on suojella inuittien kulttuuria ja kieli\xc3\xa4. Se julkaisee kahdesti vuodessa kulttuurilehte\xc3\xa4 Inuktitut. Lehden julkaisukielin\xc3\xa4 ovat englanti, ranska ja inuktitut sek\xc3\xa4 latinalaisella ortografialla ett\xc3\xa4 inuktitutin tavumerkeill\xc3\xa4. J\xc3\xa4rjest\xc3\xb6 edustaa inuitteja my\xc3\xb6s Kanadan hallituksen kanssa k\xc3\xa4yt\xc3\xa4viss\xc3\xa4 asioissa._NEWLINE_Inuit Tapiriit Kanatamin asioista p\xc3\xa4\xc3\xa4tt\xc3\xa4v\xc3\xa4t j\xc3\xa4rjest\xc3\xb6n johtokunnan j\xc3\xa4senet ja presidentti. Johtokunnan j\xc3\xa4senten vaaleissa ovat \xc3\xa4\xc3\xa4nioikeutettuja kaikki 18 vuotta t\xc3\xa4ytt\xc3\xa4neet inuitit. J\xc3\xa4rjest\xc3\xb6n nykyinen presidentti on Jose Kusugak.'